सैह्‌गल दा जलंधरा अपने पिता दा घर छोड़ियै, प्रेम दा दबान्ना होइयै मुरादाबाद पुज्जी जाना, जित्थूं दी रिहाश उसदी औने आली जिंदगी च रस घोलदी सिद्ध होंदी ऐ, इत्थूं दा गै सरंगी वादक इम्तयाज़ ऐह्‌मद, सैह्‌गल कन्ने होई दी अपनी पैह्‌ली मलाटी दा वर्णन हिरख, शफ़क़त तै गर्व कन्नै करदा ऐ। उसनै अब्दुल करीम खान दे कन्नै सरंगी वादक ते तौरै पर संगत करनी ही। उसदा बी ए पैह्‌ला गै मौका हा जे ओ कुसै बड्डे ते महत्त्वपूर्ण प्रोग्राम च इक बड्डै कलाकार कन्ने संगत करै करदा हा। इब्बी इक संजोग गै हा जे अब्दुल करीम खान साह्‌ब दा अपना सरंगी-वादक कुसै बजह करी इस मैह्फ‌लै च शामल नेईं हा होई सकेआ। इस प्रोग्रामै दी इक इबी विशेशता ही जे इस दा मुक्ख परौह्‌‌ना मुरादाबाद दा अंग्रेज स्टेशन मास्टर हा। इम्तयाज़ ऐहमद नै दस्सेआ जे उसगी बाद च पता लग्गा जे उस स्टेशन मास्टर दी घरै-आली नै सैह्‌गल गी पढ़ना-लिखना ते बोलना सखाया हा। इम्तेयाज दा आखना हा जे सैह्‌गल जिस गी रेलवे-प्लेटफ़ार्मा पर मते बारी दिक्खे दा हा। उस बेलै सरोतें च बैठे दा हा। इक बड़ा गै लिस्सा-पतला नौजुआन अपने सुखनें ते बचारें दी दुनिया च गुआचे दा गायन सुनै करदा हा। सैह्‌गल नै कुर्ता-पजामा लाए दा हा। उसदे बाल हून बी लम्में-लम्में ते घने हे। उसनै इसगी कोई कवि समझेआ पर उसी के पता हा जे हारमोनियम लेइयै बजारै च गाने आला गवेइआ पैह्‌ल गै, सिरै दे बाल झाड़ी बैठे दा ऐ। ते ओ “विग” दे स्हारै कुदरत दी इस बे-न्याई पर खुश ऐ।